钦定古今图书集成/历象汇编/岁功典/第089卷 > 至日圆丘祀昊天上帝赋〈以题为韵〉 贾𫗧
## 钦定古今图书集成/历象汇编/岁功典/第089卷 > 至日圆丘祀昊天上帝赋〈以题为韵〉 贾𫗧

“惟天为大，惟圣奉天。所以就阳位，郊上元。礼高明之
覆育，答生植之陶甄。告太一以祗敬，拥神休而吉蠲。”
于是采范于周，故封土以成丘；取法于干，故象形以
应圆。顾椒糈之莫达，凭柴燎以斯传。是时星昏东壁，
日躔南至，爰命有司，肃将祀事。罗幄帟以云黕，骈罍
俎以鳞次。藉白茅兮取诸洁，荐苍璧兮象其类。皇威
允穆，司仪辨等而以班；明德惟馨，祝史陈词而不愧。
于是启禁扃，警仙跸。千官拱立，六龙齐膝。济济锵锵，
匪徐匪疾。奉常告备，乘舆乃出。覆玉叶之卿云，昭扶
桑之初日。斋心涤虑，所以感无不通；乐遍礼成，故能
神降之吉。观夫广场还合，泰坛五畤。告万物之生成，
当一阳之初晷。揖群望以咸秩，列众“灵以备祀。紫微
开兮天意通，元气调兮薰风起。祀之大者，莫盛兹道。
展敬乎皇心，报功乎元造。奏搏拊之清乐，彻纯殷之
苍昊。实祀典之所崇，谅邦家之攸保。若乃陈以牲币，
酌以秬鬯，歌《大吕》以为节，舞《云门》以为状。达诚于氤
氲之际，降灵于阊阖之上。腾瑞气而宛延，烛神光兮
溥畅。”我国家报本克禋，顺时修祭。配太祖于座，于以
敬宗；祀皇天于郊，为能飨帝。此所以神祗降鉴，天人
合契，保昌运兮永贞，崇明祀兮不替。